## Odluka o strateškom i institucionalnom okviru za korištenje strukturnih instrumenata Europske unije u Republici Hrvatskoj

### NN 77/2008 (4.7.2008.), Odluka o strateškom i institucionalnom okviru za korištenje strukturnih instrumenata Europske unije u Republici Hrvatskoj

# VLADA REPUBLIKE HRVATSKE

**2522**

Na temelju članka 30. stavka 2. Zakona o Vladi Republike Hrvat­ske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 30. lipnja 2008. godine donijela

## ODLUKU

### O STRATEŠKOM I INSTITUCIONALNOM OKVIRU ZA KORIŠTENJE STRUKTURNIH INSTRUMENATA EUROPSKE UNIJE U REPUBLICI HRVATSKOJ

I.

Ovom se Odlukom utvrđuju strukturni instrumenti Europske unije (u daljnjem
tekstu: strukturni instrumenti) koje će Republika Hrvatska koristiti, strateški
dokumenti Republike Hrvatske za korištenje strukturnih instrumenata, tijela
nadležna za koordinaciju strukturnih instrumenata, ovjeravanje plaćanja iz
strukturnih instrumenata i revizija strukturnih instrumenata, te tijela nadležna
za pripremu i upravljanje pojedinim strateškim dokumentima.

II.

Strukturni instrumenti iz kojih koje će Republika Hrvatska koristiti sredstva
jesu Europski fond za regionalni razvoj, Europski socijalni fond i Kohezijski
fond, koji su namijenjeni za financijsku potporu državama članicama Europske
unije, s ciljem jačanja ekonomske i socijalne kohezije i ispunjavanja zahtjeva
jedinstvenog europskog tržišta.
Strukturni instrumenti iz prethodnog stavka bit će Republici Hrvatskoj na
raspolaganju nakon stupanja u članstvo u Europskoj uniji.

III.

Strateški dokumenti za korištenje strukturnih instrumenata Europske unije, a
koje će Republika Hrvatska usuglašavati s Europskom komisijom, jesu: Nacionalni
strateški referentni okvir i operativni programi.
Nacionalni strateški referentni okvir je krovni strateški dokument kojim se
utvrđuju prioriteti korištenja sredstava iz strukturnih instrumenata.
Operativni programi su dokumenti kojima se prema pojedinim sektorskim područjima
određuju mjere ključne za ostvarivanje prioriteta utvrđenih Nacionalnim
strateškim referentnim okvirom i način njihove provedbe.
U Republici Hrvatskoj se za potrebe korištenja strukturnih in­stru­menata
utvrđuju sljedeći operativni programi:
1. Operativni program za promet;
2. Operativni program za okoliš i energetiku;
3. Operativni program za konkurentnost i inovacije;
4. Operativni program za razvoj ljudskih resursa;
5. Operativni program za prekograničnu suradnju s Republikom Slovenijom;
6. Operativni program za prekograničnu suradnju s Republikom Mađarskom;
7. Operativni program za prekograničnu suradnju s Talijanskom Republikom;
8. Operativni program za prekograničnu suradnju s Republikom Bosnom i
Hercegovinom;
9. Operativni program za prekograničnu suradnju s Republikom Srbijom;
10. Operativni program za prekograničnu suradnju s Crnom Gorom;
11. Integrirani operativni program za regionalni razvoj;
12. Transnacionalni operativni program Jugoistočni europski prostor;
13. Transnacionalni operativni program Mediteran;
14. Operativni program za javnu upravu;
15. Operativni program za tehničku pomoć.

IV.

Tijelo nadležno za koordinaciju strukturnih instrumenata Europske unije u
Republici Hrvatskoj, izradu Nacionalnog strateškog referentnog okvira kao i
koordinaciju pripreme operativnih programa, je Središnji državni ured za
razvojnu strategiju i koordinaciju fondova Europske unije.

V.

Tijelo nadležno za ovjeravanje plaćanja u sklopu strukturnih instrumenata
Europske unije je Ministarstvo financija, Nacionalni fond.

VI.

Tijelo nadležno za reviziju strukturnih instrumenta Europske unije je Agencija
za reviziju sustava provedbe programa Europske unije.

VII.

Tijelo nadležno za pripremu i upravljanje Operativnim programom za promet je
Ministarstvo mora, prometa i infrastrukture.

VIII.

Tijelo nadležno za pripremu i upravljanje Operativnim programom za okoliš i
energetiku je Ministarstvo zaštite okoliša, prostornog uređenja i graditeljstva,
koje u obavljanju zadaća surađuje s Ministarstvom regionalnog razvoja, šumarstva
i vodnoga gospodarstva, Ministarstvom gospodarstva, rada i poduzetništva,
Hrvatskim vodama i Fondom za zaštitu okoliša i energetsku učinkovitost.

IX.

Tijelo nadležno za pripremu i upravljanje Operativnim programom za konkurentnost
i inovacije je Ministarstvo gospodarstva, rada i poduzetništva, koje u
obavljanju zadaća surađuje s Ministarstvom znanosti, obrazovanja i športa,
Poslovno-inovacijskim centrom Hrvat­ske BICRO d.o.o. i Hrvatskom agencijom za
malo gospodarstvo (HAMAG).

X.

Tijelo nadležno za pripremu i upravljanje Operativnim programom za razvoj
ljudskih resursa je Ministarstvo gospodarstva, rada i poduzetništva, koje u
obavljanju zadaća surađuje s Ministarstvom znanosti, obrazovanja i športa,
Ministarstvom zdravstva i socijalne skrbi, Hrvatskim zavodom za zapošljavanje i
Agencijom za strukovno obrazovanje.

XI.

Tijelo nadležno za pripremu i upravljanje svim operativnim programima za
prekograničnu suradnju, Transnacionalnim operativnim programom Jugoistočni
europski prostor, Transnacionalnim operativnim programom Mediteran i
Integriranim operativnim programom za regionalni razvoj je Ministarstvo
regionalnog razvoja, šumarstva i vodnoga gospodarstva.

XII.

Tijelo nadležno za pripremu i upravljanje Operativnim programom za javnu upravu
i Operativnim programom za tehničku pomoć je Središnji državni ured za razvojnu
strategiju i koordinaciju fondova Europske unije, koji u obavljanju zadaća
surađuje sa Središnjom agencijom za financiranje i ugovaranje programa i
projekata Europske unije.

XIII.

Za svaki pojedini operativni program, tijela zadužena za pripremu i upravljanje
programom i tijela s kojima ona surađuju zaključit će operativni sporazum kojim
će se detaljno urediti njihovi međusobni odnosi te njihova pojedinačna zaduženja
i odgovornosti.

XIV.

Ova Odluka stupa na snagu osmog dana od dana objave u »Narodnim novinama«.

Klasa: 910-04/08-01/01
Urbroj: 5030105-08-4
Zagreb, 30. lipnja 2008.

Predsjednik
**dr. sc. Ivo Sanader**, v. r.

Odluka, NN 77/2008-2522
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)